Pia Kjærsgaard (DF), 2025-12-03:
Jeg sad faktisk under den her debat og tænkte, at hold op, hvor har den her debat egentlig varet i rigtig, rigtig mange år, og det fortsætter jo i forhold til kritikken af DR.
Jeg mindes, at hr. Morten Messerschmidt, vores partiformand, rejste en debat i 2002, hvor han var formand for noget, der hed Kritiske Licensbetalere.
Jeg husker, at hr. Erhard Jakobsen, tidligere leder af Centrum-Demokraterne, for mange, mange år siden talte om de røde lejesvende, og der var debatten også på et meget voldsomt niveau.
Nu er den her igen, og jeg synes egentlig, vi skal tage det seriøst, for vi kan jo ikke blive ved.
På den ene side er der jo mange, der gerne vil beholde DR som en institution og som formidler af public service-indhold, og som ønsker, at man virkelig skal gøre det godt i forhold til danskerne, som derved har en institution, som de kan forholde sig til, altså vores fælles stemme og hukommelse, kan man sige, og noget, som vi alle sammen kan være en del af.
Jeg synes egentlig, at DR fortjener at blive kigget efter i sømmene, virkelig alvorligt, for den her kritik opstår jo hele tiden.
Er løsningen så, at vi privatiserer det hele?
Det er jeg ikke sikker på det er, men det kan lande på det, hvis ikke det her stopper, og hvis ikke vi får en ordentlig public service-station, som vi taler om nu her i dag.
Den er faktisk meget, meget dyr.
Jeg synes, det er helt rimeligt, at man diskuterer beløbet, og hvad vi egentlig får for de penge.
Jeg synes, det er meget, meget rimeligt, og vi kan ikke blive ved med at sige, at nu skal vi bare blande os udenom, og at det her handler om armslængdeprincippet.
Altså, vi skal have et levedygtigt, folkeligt og populært medie i Danmark, som vi kan være trygge ved.
Der må jeg så bare sige, at jeg er usikker på ministerens holdning til det her.
Vi har virkelig i den senere tid set, at der har været en endnu større kritik, end der nogen sinde før har været.
Altså, der er f.eks. kritikken af såkaldte dokumentarer som »Grønlands hvide guld« osv., der er dækningen af Israel, der er hele problematikken omkring Harald Toksværd, og der er en lang række mennesker med god forstand på klimapolitik, som er kritiske, i forhold til hvordan DR dækker klimapolitikken, udlændingepolitikken osv. osv.
Så er der selvfølgelig det her, som man siger der er i forhold til journalister, som er beskæftiget ved DR, og det er altså de mange journalister, der skrev under på, at der var folkemord omkring Gazakonflikten.
Nogle trak det tilbage.
Der var oprør i DR, for hvad skulle vi egentlig gøre ved det?
Og der gik rigtig lang tid, før man begyndte at gøre noget ved det.
Det er ikke rigtig sket.
Jeg må bare sige noget: Fru Katrine Daugaard stillede spørgsmålet tidligere om, at ministeren har været i P1 Morgen – P1 Morgen, altså vennerne, kan man jo godt sige – og blev foreholdt det her problem, i forhold til hvad der var sagt, og jeg synes, at ministeren er nødt til at tage det her alvorligt.
Jeg er ærgerlig over, at ministeren er noget overlegen i sin attitude – jo, ministeren er meget overlegen, og det dør jo ikke af, at ministeren står her i Folketingssalen og ryster på hovedet – når ministeren efter et samråd, hvor det her bliver debatteret, siger: »Jeg bliver simpelthen så træt og også en lille smule irriteret.«
Altså, der synes jeg, at politikere har ret og pligt til at tage det her op, og ministeren kan ikke tillade sig at blive en lillebitte smule træt og en lillebitte smule irriteret over, at der er nogle politikere, der mener noget.
Ministeren siger: »Jeg er dybt bekymret for, at en stor del af Folketingets partier af borgerlig observans«
– tak! –
»gør deres bedste for at underminere DR’s troværdighed.«
Niks, det mener jeg ikke ministeren kan forholde sig til på den her måde.
Jeg kan blive enormt træt og irriteret over, at ministeren ikke tager det her alvorligt og siger, at det faktisk er hans opgave som minister at lytte til alle og ikke blive træt og irriteret over nogle, som ministeren mener har en borgerlig observans.
Jeg synes desværre, at der i debatten er en tendens til, at man leger kispus med sandheden, overdriver, forenkler og også nogle gange siger noget, der ikke er rigtigt.
Det synes jeg vi skal lade være med.
Ja, det synes jeg, men vi har ret til det her.
Altså, det er jo det her, som DR gør, og det er det her, vi andre prøver at gøre op med.
Der må jeg sige, at jeg stadig væk synes, at DR skal have en chance, men ministeren skal tage det alvorligt, sådan at DR også tager det her alvorligt.